過金沙洋望小海
作者：楊萬里
朝代：宋

paragraphs: 海霧初開明海日，近樹遠山青歷歷。
忽然咫尺黑如漆，白晝如何成暝色。
不知一風何許來，霧開還合合還開。
晦明百變一彈指，特地遣人驚復喜。
海神無處逞神通，放出一斑夸客子。
須臾滿眼賈胡船，萬頃一碧波黏天。
恰似錢塘江上望，只無兩點海門山。
我行但作遊山看，減却客愁九分半。